Návrh

**ZÁKON**

z ............. 2021,

**ktorým sa dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. [309/2009 Z. z.](https://www.slov-lex.sk/pravne-predpisy/SK/ZZ/2009/309/) o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení zákona č. 492/2010 Z. z., zákona č. 558/2010 Z. z., zákona č. 136/2011 Z. z., zákona č. 189/2012 Z. z., zákona č. 373/2012 Z. z., zákona č. 30/2013 Z. z., zákona č. 218/2013 Z. z., zákona č. 382/2013 Z. z., zákona č. 321/2014 Z. z., zákona č. 173/2015 Z. z., zákona č. 181/2017 Z. z., zákona č. 268/2017 Z. z., zákona č. 309/2018 Z. z., zákona č. 377/2018 Z. z., zákona č. 362/2019 Z. z., zákona č. 277/2020 Z. z., zákona č. 395/2020 Z. z. a zákona č. 419/2020 Z. z. sa dopĺňa takto:

1. Za § 3c sa vkladá § 3d, ktorý vrátane nadpisu znie:

„**§ 3d**

**Predĺženie podpory so zníženou cenou elektriny**

(1) Trvanie podpory podľa § 3 ods. 1 písm. c) sa predlžuje o päť rokov, ak ide o zariadenie na výrobu elektriny z vodnej energie, slnečnej energie, biomasy, bioplynu, skládkového plynu alebo plynu z čističiek odpadových vôd a úrad zníži cenu elektriny podľa § 6 ods. 13.

(2) Ak sa predĺži trvanie podpory so zníženou cenou elektriny podľa odseku 1, predlžuje sa aj trvanie podpory podľa § 3 ods. 1 písm. b) a d), najviac však do 31. decembra 2033.

(3) Ak ide o zariadenie výrobcu elektriny využívajúce biomasu alebo produkt jej spracovania, predĺženie podpory sa vzťahuje na množstvo elektriny vyrobenej vysoko účinnou kombinovanou výrobou alebo na celé množstvo elektriny vyrobené podľa § 3 ods. 10. Ak úrad zvýši cenu elektriny podľa §18i ods. 10, toto zvýšenie zohľadní pri určení množstva elektriny a znížení ceny podľa § 6 ods. 13. Predĺženie podpory podľa prvej vety je možné len k 1. januáru.

   (4) Ak ide o výrobcu elektriny z bioplynu, ktorý uviedol zariadenie výrobcu elektriny do prevádzky pred 1. januárom 2014, ustanovenia § 3 ods. 11 a § 6 ods. 6 sa na neho vzťahujú od 1. januára kalendárneho roka nasledujúceho po roku, v ktorom úrad znížil cenu elektriny podľa § 6 ods. 13.

(5) Úrad po znížení ceny elektriny podľa § 6 ods. 13 vydá alebo zmení výrobcovi elektriny potvrdenie o pôvode elektriny z obnoviteľných zdrojov energie alebo potvrdenie o pôvode elektriny vyrobenej vysoko účinnou kombinovanou výrobou. Úrad zasiela cenové rozhodnutie a potvrdenie o pôvode elektriny výrobcovi elektriny, zúčtovateľovi podpory a výkupcovi elektriny. Predlženie podpory cenovým rozhodnutím je možné najskôr k 1. dňu kalendárneho mesiaca nasledujúceho po mesiaci vydania cenového rozhodnutia.

(6) Trvanie podpory so zníženou cenou elektriny pre zariadenie výrobcu elektriny nemožno predĺžiť opakovane.

(7) Ustanovenie § 3b ods. 2 sa použije aj po znížení ceny elektriny na účel predĺženia podpory so zníženou cenou elektriny.“.

2. V § 4 sa odsek 1 dopĺňa písmenom g), ktoré znie:

„g) predĺženie podpory so zníženou cenou elektriny podľa § 3d.“.

3. V § 4 sa odsek 3 dopĺňa písmenom f), ktoré znie:

„f) predložiť úradu do 31. augusta návrh na zníženie ceny elektriny podľa § 6 ods. 13 pre zariadenie výrobcu elektriny podľa § 3d ods. 1, ak za predchádzajúci kalendárny rok dosiahla priemerná výška doplatku najmenej 150 eur/MWh a celková výška doplatku najmenej 75 000 eur; táto povinnosť sa nevzťahuje na zariadenie výrobcu elektriny, pre ktoré bola cena elektriny znížená podľa § 6 ods. 13.“.

4. § 6 sa dopĺňa odsekmi 13 až 15, ktoré znejú:

„(13) Úrad na účel predĺženia podpory so zníženou cenou elektriny podľa § 3d zníži cenu elektriny podľa odseku 3 na návrh výrobcu elektriny s právom na podporu. Pri znížení ceny elektriny úrad prepočíta cenu elektriny na zostávajúcu a predĺženú dobu podpory postupom podľa osobitného predpisu.12) Úrad konanie o cenovej regulácii zastaví, ak zistí, že cena elektriny pre zariadenie výrobcu elektriny sa na účel predĺženia podpory so zníženou cenou elektriny podľa § 3d neznižuje. Ak výrobca elektriny s právom na podporu nesplní povinnosť predložiť úradu návrh na zníženie ceny elektriny podľa § 4 ods. 3 písm. f), úrad zníži cenu elektriny z vlastného podnetu.

(14) Pri znížení ceny elektriny podľa odseku 13 sa primerane použijú odseky 10 a 11 a úrad zohľadní

a) množstvo elektriny, na ktoré sa vzťahuje podpora podľa § 3 ods. 1 písm. c),

b) počet prevádzkových hodín zariadenia výrobcu elektriny za rok a technológiu výroby elektriny,

c) očakávaný rozsah podpory podľa § 3 ods. 1 písm. c) na zostávajúcu dobu podpory a diskontný faktor zohľadňujúci časovú hodnotu podpory pri zostávajúcej a predĺženej dobe podpory,

d) ekonomicky oprávnené náklady15ada) na nevyhnutnú opravu alebo úpravu technologickej časti zariadenia výrobcu elektriny na účel predĺženia jeho prevádzkyschopnosti počas zostávajúcej a predĺženej doby podpory podľa § 3d ods. 2, ak takáto oprava alebo úprava nezvýši celkový inštalovaný výkon zariadenia výrobcu elektriny a jej náklady sú nižšie ako 10 % investičných nákladov na obstaranie novej porovnateľnej technologickej časti zariadenia,

e) čas podania návrhu na zníženie ceny elektriny podľa § 6 ods. 13,

f) požiadavku zachovania hospodárskej životaschopnosti zariadení výrobcov elektriny.

 (15) Úrad na svojom webovom sídle zverejní výpočtový nástroj na určenie zníženia ceny elektriny na účel predĺženia podpory so zníženou cenou elektriny podľa § 3d.“.

Poznámka pod čiarou k odkazu 15ada znie:

„15ada) § 2 písm. e) zákona č. 250/2012 Z. z.“.

5. V § 19 sa odsek 2 dopĺňa písmenom l), ktoré znie:

„l) spôsob zníženia ceny elektriny na účel predĺženia podpory so zníženou cenou elektriny podľa § 3d.“.

**Čl. II**

Tento zákon nadobúda účinnosť 1. júla 2021.